Illum, il-Kummissjoni ħarġet parir prattiku ġdid dwar kif jiġu implimentati l-Linji gwida tagħha għall-ġestjoni tal-fruntieri, biex b'hekk il-merkanzija tibqa' tiġi ttrasportata fl-UE matul il-pandemija attwali. Sabiex jiġi żgurat li jkomplu joperaw il-ktajjen tal-provvista madwar l-UE, l-Istati Membri huma mitluba jinnominaw, mingħajr dewmien, il-punti kollha rilevanti ta' qsim tal-fruntieri interni fin-Netwerk trans-Ewropew tat-trasport (TEN-T) bħala “korsiji ħodor” (green lane). Il-qsim tal-fruntieri permezz ta' korsiji ħodor għandu jkun miftuħ għall-vetturi kollha tal-merkanzija, irrispettivament mill-oġġetti li jġorru. Il-qsim tal-fruntieri, inkluż kull kontroll u skrinjar tas-saħħa, m'għandux jieħu aktar minn 15-il minuta. Il-Kummissarju għat-Trasport, Adina Vălean, qalet: “In-netwerk tat-trasport tal-UE jgħaqqad l-UE kollha kemm hi. Id-dokument ta' gwida tagħna huwa maħsub biex jipproteġi l-ktajjen tal-provvista tal-UE f'dawn iċ-ċirkostanzi diffiċli u biex jiżgura li kemm l-oġġetti kif ukoll it-trasportaturi jkunu jistgħu jivvjaġġaw, mingħajr dewmien, kull fejn ikunu meħtieġa. Illum, aktar minn qatt qabel, huwa importanti li jkun hemm approċċ kollettiv u kkoordinat għat-trasport transfruntier. Il-korsiji ħodor huma mfassla wkoll b'mod speċifiku biex jipproteġu lit-trasportaturi li huma l-aktar esposti għal din il-kriżi. Dan is-sett ta' rakkomandazzjonijiet se jtaffi l-ħidma diġà stressanti tagħhom u se jwassal għal aktar sikurezza u prevedibbiltà f'xogħolhom.” Il-korsiji ħodor tal-qsim tal-fruntieri Il-proċeduri fil-qsim tal-fruntieri permezz ta' korsiji ħodor għandhom jiġu mminimizzati u ssimplifikati għal dak li huwa strettament meħtieġ. Il-kontrolli u l-iskrinjar għandhom jitwettqu mingħajr ma s-sewwieqa jkollhom iħallu l-vettura tagħhom, u s-sewwieqa stess għandhom isirulhom biss kontrolli minimi. Is-sewwieqa tal-vetturi tal-merkanzija m'għandhom jintalbu l-ebda dokument għajr l-identifikazzjoni u l-liċenzja tagħhom, u jekk ikun meħtieġ ittra mingħand l-impjegatur. Il-preżentazzjoni jew it-turija ta' dokumenti elettroniċi għandhom ikunu aċċettati. L-ebda vettura jew sewwieq tal-merkanzija ma għandhom jiġu ddiskriminati, irrispettivament mill-oriġini u mid-destinazzjoni, min-nazzjonalità tas-sewwieq jew mill-pajjiż tar-reġistrazzjoni tal-vettura. Fid-dawl tas-sitwazzjoni attwali, l-Istati Membri huma mħeġġa wkoll jissospendu temporanjament ir-restrizzjonijiet kollha għall-aċċess bit-triq fis-seħħ bħalissa fit-territorju tagħhom, bħall-projbizzjonijiet tas-sewqan fi tmiem il-ġimgħa, billejl u dawk settorjali. Il-Kummissjoni tħeġġeġ lill-Istati Membri jistabbilixxu kurituri tat-trasport b'passaġġ sikur biex is-sewwieqa privati u l-passiġġieri tagħhom, bħall-ħaddiema fis-settur tas-saħħa u t-trasport, u ċ-ċittadini tal-UE li qed jiġu ripatrijati, irrispettivament min-nazzjonalità tagħhom, ikunu jistgħu jgħaddu direttament bi prijorità mill-pajjiż, fi kwalunkwe direzzjoni meħtieġa tul in-Netwerk TEN-T. Dan għandu jsir filwaqt li jibqgħu strettament fuq ir-rotta magħżula u li jieħdu l-pawżi minimi meħtieġa. L-Istati Membri għandhom jiżguraw li jkollhom mill-inqas ajruport wieħed li jaħdem f'każ ta' ripatrijazzjonijiet u titjiriet internazzjonali ta' għajnuna. Kooperazzjoni msaħħa fost l-Istati Membri tal-UE u lil hinn Wara l-vidjokonferenza li saret fit-18 ta' Marzu bejn il-Ministri tat-Trasport tal-UE, il-Kummissjoni stabbiliet netwerk ta' punti ta' kuntatt nazzjonali u pjattaforma biex tingħata informazzjoni dwar il-miżuri tat-trasport nazzjonali meħuda mill-Istati Membri b'rispons għall-Coronavirus. Il-punti ta' kuntatt nazzjonali għandhom jappoġġaw il-funzjonament effettiv tal-punti tal-qsim tal-fruntieri permezz tal-korsiji ħodor. Il-pajjiż ġirien mhux tal-UE huma mistiedna jaħdmu mill-qrib ma' dan in-netwerk biex jiżguraw il-fluss tal-oġġetti fid-direzzjonijiet kollha. L-applikazzjoni tar-regoli għat-trasportaturi Biex it-trasport jibqa' għaddej, il-Kummissjoni tirrakkomanda li l-Istati Membri jieħdu azzjoni ħalli jiżguraw il-moviment liberu tal-ħaddiema kollha involuti fit-trasport internazzjonali, irrispettivament mill-mezz tat-trasport. B'mod partikolari, għandhom jitneħħew ir-regoli bħar-restrizzjonijiet fuq l-ivvjaġġar u l-kwarantina obbligatorja tat-trasportaturi li ma jkollhom l-ebda sintomu. Fost l-oħrajn, l-Istati Membri m'għandhomx jeħtieġu li t-trasportaturi jkollhom magħhom ċertifikat tat-tabib li jiċċertifika s-saħħa tajba tagħhom. Biex tiġi żgurata s-sikurezza tat-trasportaturi, jeħtieġ ukoll li jissaħħu l-miżuri operazzjonali u tal-iġjene fl-ajruporti, fil-portijiet, fl-istazzjonijiet ferrovjarji u f'ċentri oħra tat-trasport fuq l-art. In-nota tal-lum tal-Kummissjoni tinkludi lista sħiħa ta' rakkomandazzjonijiet li jipproteġu lis-sewwieqa mill-Coronavirus (l-Anness 2). Iċ-ċertifikati ta' kompetenza professjonali rikonoxxuti internazzjonalment għandhom ikunu biżżejjed biex juru li ħaddiem huwa attiv fit-trasport internazzjonali. Fin-nuqqas ta' dawn iċ-ċertifikati (mhux is-sewwieqa internazzjonali kollha għandhom wieħed), għandha tiġi aċċettata ittra ffirmata mill-impjegatur (l-Anness 3). Dawn il-prinċipji kollha għandhom japplikaw ukoll għaċ-ċittadini ta' pajjiżi terzi jekk ikunu essenzjali biex jiġi żgurat li l-merkanzija tiġi ttrasportata b'mod liberu lejn l-UE u fi ħdanha. Sfond Il-pandemija tal-Coronavirus qed tfixkel bil-kbir it-trasport u l-mobbiltà Ewropej. Il-katina tal-provvista Ewropea qed tinżamm permezz ta' netwerk estensiv ta' servizzi tat-trasport tal-merkanzija li jinkludi l-mezzi kollha tat-trasport. Is-servizzi kontinwi u bla waqfien tat-trasport tal-merkanzija fuq l-art, fuq l-ilma u bl-ajru, huma ta' importanza kruċjali għall-funzjonament tas-suq intern tal-UE u għar-reazzjoni effettiva tagħha għall-kriżi attwali tas-saħħa pubblika. Għal iktar informazzjoni Il-Komunikazzjoni tal-Kummissjoni Ewropea dwar l-implimentazzjoni tal-Korsiji Ħodor skont il-Linji gwida għal miżuri ta' ġestjoni tal-fruntieri biex tiġi protetta s-saħħa u tiġi żgurata d-disponibbiltà tal-oġġetti u tas-servizzi essenzjali Il-Linji gwida għal miżuri ta' ġestjoni tal-fruntieri biex tiġi protetta s-saħħa u tiġi żgurata d-disponibbiltà tal-oġġetti u tas-servizzi essenzjali Ir-rispons tal-Kummissjoni Ewropea għall-Coronavirus Ħarsa ġenerali lejn il-miżuri nazzjonali mqassmin skont il-pajjiż